[pic] | EVROPSKA KOMISIJA |

Bruselj, 28.4.2011

COM(2011) 231 konč.

2011/0099 (NLE)

Predlog

UREDBA SVETA

o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi

OBRAZLOŽITVENI MEMORANDUM

OZADJE PREDLOGA

Namen tega osnutka uredbe Sveta je podaljšati opustitev avtonomnih dajatev za določene vrste monitorjev, za katere so bile carinske dajatve avtonomno opuščene do 31. decembra 2010.

Uredba Sveta (ES) št. 179/2009 z dne 5. marca 2009 o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi je za omejen čas avtonomno opustila konvencionalno stopnjo dajatev v skupni carinski tarifi za določene črno-bele monitorje iz tarifne podštevilke 8528 59 10[1] in za določene barvne monitorje iz tarifne podštevilke 8528 59 90[2]. Ta ukrep je prenehal veljati 31. decembra 2010.

Evropska industrija, ki jo zastopa DigitalEurope, je zahtevala, da se zgoraj navedena opustitev dajatve podaljša.

Zbliževanje IT in potrošniške elektronike je privedlo do stanja, kjer se lahko v sistemih za avtomatsko obdelavo podatkov ter v povezavi z različnimi elektronskimi napravami za široko porabo, kot so predvajalniki DVD, naprave za video igrice in avtomobilski sistemi, namenjeni zabavi, uporablja več monitorjev.

Glede na interes, ki ga je izrazila evropska industrija, da se opustitev dajatve podaljša, in ob upoštevanju interesov potrošnikov je v interesu Unije, da podaljša opustitev avtonomne dajatve za določene vrste monitorjev do 30. junija 2011 in da temu ustrezno spremeni Prilogo I k Uredbi Sveta (EGS) 2658/87.

Da bi se izognili prekinitvi odobrene opustitve, se poleg tega predlaga, da naj ima ta Uredba Sveta retroaktivni učinek od 1. januarja 2011.

Predlog je v skladu s politiko Unije na področju zunanje trgovine in industrije.

Glede na navedeno se predlaga, da naj Komisija posreduje Svetu ta predlog o podaljšanju trenutnih opustitev avtonomnih dajatev in da se temu ustrezno spremeni Priloga I k Uredbi Sveta (EGS) št. 2658/87.

REZULTATI POSVETOVANJ Z ZAINTERESIRANIMI STRANMI IN OCENE UČINKA

Dne 17. decembra 2010 so bila opravljena posvetovanja s skupino za gospodarsko-tarifna vprašanja Odbora za carinski zakonik.

Posvetovanja z oddelkom za tarifno in statistično nomenklaturo Odbora za carinski zakonik so bila opravljena 9. februarja 2011.

Evropska industrija, ki jo zastopa DigitalEurope, je izrazila svojo podporo podaljšanju.

PRAVNI ELEMENTI PREDLOGA

Pravna podlaga tega predloga uredbe sta člena 31 in 32 Pogodbe o delovanju Evropske unije.

Načelo subsidiarnosti se ne uporablja, saj je predlog v izključni pristojnosti Unije.

Predlog je skladen z načelom sorazmernosti, saj – kot je predvideno v Pogodbi – pospešuje trgovino med državami članicami in tretjimi državami ter skrbi za ravnovesje med poslovnimi interesi gospodarskih subjektov (proizvajalci v Uniji in uvozniki), ne da bi bil pri tem spremenjen program EU WTO.

Na podlagi člena 31 Pogodbe o delovanju Evropske unije Svet na predlog Komisije s kvalificirano večino določi avtonomne tarifne opustitve in kvote.

PRORAČUNSKE POSLEDICE

Nepobrane carinske dajatve v višini 45,17 milijona EUR (na podlagi podatkov o uvozu za leto 2009).

NEOBVEZNI ELEMENTI

Ker bo predlagana uredba prenehala veljati 30. junija 2011, se priporoča njeno hitro sprejetje.

2011/0099 (NLE)

Predlog

UREDBA SVETA

z dne […]

o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 31 Pogodbe,

ob upoštevanju predloga Evropske komisije,

ob upoštevanju naslednjega:

1. V skladu z Uredbo Sveta (ES) št. 179/2009 z dne 5. marca 2009 o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi[3] so za dve leti v celoti opuščene avtonomne dajatve skupne carinske tarife za določene črno-bele ali druge enobarvne monitorje in določene barvne monitorje s prikazovalnikom s tekočimi kristali, ki so uvrščeni pod oznaki KN 8528 59 10 in 8528 59 90.

2. Zaradi gospodarske in industrijske politike je v interesu Unije, da podaljša opustitev avtonomne dajatve iz Uredbe (ES) št. 179/2009 za obdobje šestih mesecev, in sicer od 1. januarja 2011.

3. Po prestrukturiranju tarifne številke 8528 kombinirane nomenklature so zadevni monitorji zdaj zajeti pod oznakami KN 8528 59 10 in 8528 59 40. Opustitve tarif iz te uredbe morajo zato zajemati ti oznaki KN.

4. Uredbo Sveta (EGS) št. 2658/87[4] je zato treba ustrezno spremeniti.

5. Opustitve iz te uredbe so podaljšanje opustitev, odobrenih z Uredbo (ES) št. 179/2009, ki je prenehala veljati 31. decembra 2010. Ker prekinitev tarifne obravnave monitorjev, na katere se ta opustitev nanaša, ni v interesu Unije, bi se morala ta uredba uporabljati od 1. januarja 2011 –

SPREJEL NASLEDNJO UREDBO:

Člen 1

V poglavju 85 oddelka XVI drugega dela Priloge I k Uredbi (EGS) št. 2658/87 se:

(1). besedilo v stolpcu 3 pri oznaki KN 8528 59 10 nadomesti z naslednjim:

„14 (*)

_________

(*) Carinska dajatev je do 30. junija 2011 avtonomno opuščena za črno-bele ali druge enobarvne monitorje s prikazovalnikom s tekočimi kristali, opremljene z digitalnim vmesnikom DVI ali priključkom VGA ali obojim z diagonalo zaslona največ 77,50 cm (tj. 30,5 inčev), z razmerjem med širino in višino 1:1, 4:3, 5:4 ali 16:10, z ločljivostjo več kot 1,92 milijonov slikovnih točk in velikostjo točke največ 0,3 mm. (oznaka TARIC 8528 59 10 10)“;

(2). besedilo v stolpcu 3 pri oznaki KN 8528 59 40 nadomesti z naslednjim:

„14 (*)

_________

(*) Carinska dajatev je do 30. junija 2011 avtonomno opuščena za barvne monitorje s prikazovalnikom s tekočimi kristali, z diagonalo zaslona največ 55,9 cm (tj. 22 inčev), z razmerjem med širino in višino zaslona 1:1, 4:3, 5:4 ali 16:10 (oznaka TARIC 8528 59 40 40).“

Člen 2

Ta uredba začne veljati na dan objave v Uradnem listu Evropske unije .

Uporablja se od 1. januarja 2011.

Uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

OCENA FINANČNIH POSLEDIC ZAKONODAJNEGA PREDLOGA S PRORAČUNSKIM VPLIVOM, OMEJENIM IZKLJUČNO NA STRAN PRIHODKOV

NASLOV PREDLOGA:

Predlog Uredbe Sveta o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi

PRORAČUNSKE VRSTICE:

Poglavje in člen: poglavje 12, člen 120

Znesek za zadevno leto, določen v proračunu: 16 653 700 000 EUR (P2011)

FINANČNI VPLIV:

( Predlog nima finančnih posledic.

X Predlog nima finančnega vpliva na odhodke, ima pa finančni vpliv na prihodke – učinek je naslednji:

Na podlagi uvoza, opravljenega v letu 2009, je bila največja izguba prihodka ocenjena na 45,17 milijona EUR.

(v mio EUR na eno decimalno mesto natančno)

Proračunska vrstica | Prihodek[5] | 6-mesečno obdobje z začetkom dd. mm. llll | [Leto: prvo polletje 2011] |

člen 120 | vpliv na lastna sredstva | 1. 1. 2011 | 45 166 000 |

UKREPI PROTI GOLJUFIJAM

Izvajanje običajnih ukrepov v okviru Carinskega zakonika Skupnosti.

DRUGE OPOMBE

Za izračun je bila uporabljena naslednja metoda:

Podatki o vrednosti uvoza monitorjev iz oznak TARIC 8528 59 10 10 in 8528 59 90 40 so bili zbrani za leto 2009 (takrat še niso bili na voljo vsi podatki za leto 2010). Za pridobljeno vrednost se je uporabila ustrezna stopnja dajatve (14 %), da bi izračunali izgubo dajatev na uvoze za te oznake. Na koncu se je odštel znesek stroškov zbiranja (25 %), da bi dobili končni znesek izgube lastnih sredstev za leto 2009. Predpostavlja se, da bo v obdobju, ki se preučuje v tem predlogu za opustitev avtonomne dajatve, obseg trgovine z zadevnimi proizvodi ostal nespremenjen.

860,30 milijona EUR (vrednost uvoza) * 0,14 = 120,44 milijona EUR (bruto vrednost)* 0,75 = 90,33 milijona EUR (neto vrednost na leto) * 0,5 = 45,17 EUR (neto vrednost v obdobju 6 mesecev)

Države članice bodo morale izgubo prihodkov v tradicionalnih lastnih sredstvih nadomestiti s prispevki, ki temeljijo na BND.

[1] Črno-beli ali drugi enobarvni monitorji s prikazovalnikom s tekočimi kristali, opremljeni z digitalnim vmesnikom DVI ali priključkom VGA ali obojim z diagonalo zaslona največ 77,50 cm (tj. 30,5 inčev), z razmerjem med širino in višino 1:1, 4:3, 5:4 ali 16:10, z ločljivostjo več kot 1,92 milijonov slikovnih točk in velikostjo točke največ 0,3 mm.

[2] Barvni monitorji s prikazovalnikom s tekočimi kristali, z diagonalo zaslona največ 55,9 cm (tj. 22 inčev), z razmerjem med širino in višino zaslona 1:1, 4:3, 5:4 ali 16:10.

[3] UL L 63, 7.3.2009, str. 1.

[4] UL L 256, 7.9.1987, str. 1.

[5] Pri tradicionalnih lastnih sredstvih (kmetijske dajatve, prelevmani na sladkor, carine) morajo biti navedeni neto zneski, tj. bruto zneski po odbitku 25 % stroškov zbiranja.